La Decisió 91/396/CEE del Consell de les Comunitats Europees, de 29 de juliol, relativa a la creació d'un número de trucada d'urgència únic europeu, determina l'obligació d'introduir el número telefònic 112 en les respectives xarxes telefòniques dels estats membres de la Unió Europea.
D'acord amb la Llei 9/2007, de 30 de juliol, del Centre d'Atenció i Gestió de Trucades d'Urgència 112 Catalunya, correspon a la Generalitat la implantació definitiva i la regulació del servei públic d'atenció a les trucades d'urgència.
L'esmentada Llei 9/2007, de 30 de juliol, va preveure la creació d'un centre d'atenció i gestió de les trucades d'urgència, en el qual s'han de rebre i atendre els avisos que es facin al número 112 i des del qual s'han de portar a terme els requeriments d'assistència material que es considerin pertinents als centres directius, els organismes i les entitats competents en cada matèria, com a part essencial del centre integrat i permanent a què fa referència l'article 30 de la Llei 4/2003, de 7 d'abril, d'ordenació del sistema de seguretat pública de Catalunya.
Els Estatuts del Centre d'Atenció i Gestió de Trucades d'Urgència 112 Catalunya, que es va configurar com una entitat de dret públic, es van aprovar pel Decret 96/2008, de 29 d'abril.
Amb la finalitat de donar compliment a les previsions legals esmentades i procedir a determinades adequacions de caire organitzatiu, tot tenint en compte el personal que hi presta serveis, personal laboral però també personal funcionari quan les funcions a realitzar comportin l'exercici de potestats públiques, atesa la criticitat del servei, alhora que s'hi fa referència expressa al paper que han de desenvolupar els agents rurals i la unitat directiva corresponent, aquest Decret té per objecte incorporar els elements necessaris per modificar l'estructura organitzativa en el sentit indicat i per garantir la continuïtat del servei, tot concretant alguns aspectes organitzatius i de personal en els Estatuts de l'entitat de dret públic Centre d'Atenció i Gestió de Trucades d'Urgència 112 Catalunya.
D'acord amb els articles 3 i 21 del Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret legislatiu 2/2002, de 24 de desembre, pertoca al Govern, mitjançant un decret, desenvolupar l'organització i el règim jurídic i també aprovar els estatuts de les entitats autònomes de Catalunya.
Per tot això, a proposta del conseller d'Interior, Relacions Institucionals i Participació, d'acord amb el dictamen de la Comissió Jurídica Assessora, i amb la deliberació prèvia del Govern,
Es modifica la lletra a) de l'article 9.1 dels Estatuts de l'entitat de dret públic Centre d'Atenció i Gestió de Trucades d'Urgència 112 Catalunya, aprovats pel Decret 96/2008, de 29 d'abril, que queda redactada de la manera següent:
"a) Quatre vocals designats, respectivament, per cadascuna de les persones titulars dels departaments competents en matèria d'indústria, obres públiques, medi ambient i societat de la informació.
La persona representant del departament competent en matèria de medi ambient ha de coincidir amb la persona titular de la unitat directiva que tingui atribuïts el comandament i la direcció superior del Cos d'Agents Rurals, d'acord amb la normativa vigent."
Es modifica l'article 25 dels Estatuts de l'entitat de dret públic Centre d'Atenció i Gestió de Trucades d'Urgència 112 Catalunya, aprovats pel Decret 96/2008, de 29 d'abril, que queda redactat de la manera següent:
El personal al servei del Centre 112 Catalunya es regeix pel dret laboral, sens perjudici de la possibilitat d'adscripció de personal funcionari d'acord amb els sistemes previstos a la normativa de funció pública.
L'exercici de funcions que comporten l'exercici de potestats públiques són reservades al personal funcionari.
El Consell Rector aprovarà, a proposta de la Direcció, les disposicions de funcionament, col·laboració i coordinació de tot el personal que presti els seus serveis al Centre 112 Catalunya.
Les instruccions per regular el funcionament de l'activitat del Centre 112 Catalunya i l'ús de les dependències, les instal·lacions i els serveis seran aprovades per la Direcció.
Les relacions laborals del personal del Centre 112 Catalunya s'ajustaran a l'Acord del personal funcionari i al Conveni del personal laboral de l'Administració de la Generalitat.
Les matèries, els aspectes i les condicions laborals que quedin fora d'aquesta regulació ateses les característiques especials d'aquest servei públic s'han de determinar pel Consell Rector després d'un procés de negociació amb els i les representants dels treballadors d'acord amb els mecanismes previstos al mateix Acord, al Conveni col·lectiu i a la normativa general de funció pública que resulti d'aplicació."
S'afegeix una disposició addicional als Estatuts de l'entitat de dret públic Centre d'Atenció i Gestió de Trucades d'Urgència 112 Catalunya, aprovats pel Decret 96/2008, de 29 d'abril, que queda redactada de la manera següent:
"Composició paritària dels òrgans
"En la composició dels òrgans regulats en aquests Estatuts s'ha de tendir a respondre a criteris de participació paritària de dones i homes a l'hora de nomenar les persones membres que no ho siguin per raó del seu càrrec."